Għall-ewwel darba mindu nħalaq il-Fond għall-Innovazzjoni, l-Unjoni Ewropea qed tinvesti €118 miljun fi 32 proġett innovattiv żgħir li jinsabu f'14-il Stat Membru tal-UE, fl-Iżlanda u fin-Norveġja. L-għotjiet se jappoġġaw proġetti li għandhom l-għan li fir-rigward ta' industriji li huma intensivi fl-użu tal-enerġija, fosthom l-industriji tal-idroġenu, l-industriji tal-ħżin tal-enerġija u l-industriji tal-enerġija rinnovabbli, iwasslu fis-suq teknoloġiji li jużaw livelli baxxi ta' karbonju. Minbarra dawn l-għotjiet, 15-il proġett li jinsabu f'10 Stati Membri tal-UE u fin-Norveġja se jibbenefikaw minn għajnuna marbuta mal-iżvilupp tal-proġetti, b'valur li jwassal sa €4.4 miljun, bil-għan li dawn javvanzaw fil-maturità tagħhom. Il-Viċi President Eżekuttiv Timmermans qal: “Bl-investiment tal-lum, l-UE qed tagħti appoġġ konkret għall-proġetti ta' teknoloġija nadifa madwar l-Ewropa biex jiżdiedu s-soluzzjonijiet teknoloġiċi li jistgħu jgħinuna nilħqu n-newtralità klimatika sal-2050. Iż-żieda tal-Fond għall-innovazzjoni li hi proposta fil-Pakkett “Lesti għall-Mira ta' 55%” se tippermetti lill-UE tappoġġa għadd akbar ta' proġetti fil-futur, tħaffifhom, u twassalhom fis-suq malajr kemm jista' jkun.” It-32 proġett magħżula għall-finanzjament ġew evalwati inkwantu tal-abbiltà tagħhom li jnaqqsu l-emissjonijiet tal-gassijiet serra. Din l-evalwazzjoni saret minn esperti indipendenti, u fiha l-abbiltà tal-proġetti ġiet paragunata mat-teknoloġiji konvenzjonali. Ġiet evalwata wkoll il-kapaċità tagħhom li jinnovaw aktar mill-aktar teknoloġiji moderni, filwaqt li jkunu maturi biżżejjed biex ikun jista' jsir użu malajr minnhom. Kriterji oħra kienu jinkludu l-potenzjal tal-proġetti għall-kapaċità li jiġu addattati malajr għal domanda u għal piż ta' xogħol ikbar, u għall-kosteffettività. Il-proġetti magħżula jkopru firxa wiesgħa ta' setturi rilevanti għad-dekarbonizzazzjoni ta' partijiet diversi tas-setturi Ewropej industrijali u tal-enerġija. Ir-rata ta' proposti li jkunu eliġibbli jieħdu sehem f'din is-sejħa u li jirnexxu hija 18%. Il-15-il proġett li jistgħu jibbenefikaw mill-għajnuna għall-iżvilupp tal-proġetti ġew ivvalutati li huma innovattivi u promettenti biżżejjed f'termini tal-kapaċità tagħhom li jnaqqsu l-emissjonijiet ta' gassijiet serra, iżda li għad mhumiex maturi biżżejjed biex jitqiesu għal għotja. L-appoġġ, li se jingħata mill-Bank Ewropew tal-Investiment fil-forma ta' assistenza teknika li tkun imfassla apposta, għandu l-għan li javvanza l-maturità finanzjarja jew teknika tagħhom, bil-ħsieb li potenzjalment jerġgħu jiġu ppreżentati għal sejħiet futuri tal-Fond għall-innovazzjoni. Il-passi li jmiss Proġetti ta' suċċess li ġew ippreżentati għas-sejħa għal proġetti żgħar qed jibdew iħejju l-ftehimiet ta' għotja individwali. Huwa ppjanat li dawn jiġu ffinalizzati fl-aħħar tliet xhur tal-2021, biex b'hekk il-Kummissjoni tkun tista' tadotta d-deċiżjoni tal-għotja korrispondenti u tibda tiżborża l-għotjiet. Il-proġetti ngħataw erba' snin biex jagħlqu finanzjarjament. Il-proġetti li jiġu offruti l-għajnuna għall-iżvilupp fi ħdan is-sejħa għal proġetti kbar se jiġu kkuntattjati mill-Bank Ewropew tal-Investiment biex jikkonkludu ftehimiet individwali u jippermettu l-bidu tas-servizz fl-aħħar tliet xhur tal-2021. Għal aktar informazzjoni Mappa tal-proġetti li rnexxew Deskrizzjoni tal-proġetti żgħar li rnexxew Deskrizzjoni tal-proġetti kbar li rnexxew Is-sit web tal-Fond għall-Innovazzjoni Is-sejħiet li jmiss fil-qafas tal-Fond għall-Innovazzjoni